Ján Janík (senátor)

Ján Janík (* 25. máj 1872, Valča† 25. jún 1951, Sučany) bol slovenský a československý politik a medzivojnový senátor Národného zhromaždenia za Hlinkovu slovenskú ľudovú stranu.

Biografia 
Ján Janík bol výučný strojným zámočníkom. Narodil sa v rodine Františka Janíka a jeho manželky Anny, rodenej Budašinskej. Po pracovných skúsenostiach v Budapešti, odišiel za prácou cez nemecký Hamburg (na lodi S.S. Blücher) do Spojených štátov. Pristál v New Yorku 22. februára 1905 a bol zaregistrovaný ako „Johann Janik“. Následne sa prostredníctvom vzdialenej rodiny a komunity česko-slovenských krajanov v USA presunul do Chicaga, kde zotrval do júna 1907. Počas tohto obdobia prispieval rodine, ktorá žila v Sučanoch. Pracoval pre spoločnosť International Harvester, ktorá patrila rodine McCormick, a ako vyučený a zručný zámočník sa spolupodieľal na výrobe strojov pre agrárny sektor (predchodcovia dnešných traktorov). Po návrate z USA pôsobil ako železničiar v Vrútkach, následne ako funkcionár na železnici.

Po vzniku Československa sa zapojil do politiky. V prvých parlamentných voľbách v roku 1920 kandidoval za Slovenskú ľudovú stranu do poslaneckej snemovne. Vo voľbách do župných zastupiteľstiev v roku 1923 bol zvolený za poslanca Považskej župy. V parlamentných voľbách v roku 1925 získal senátorské kreslo za HSĽS v XI. volebnom kraji (južné Slovensko). V senáte zasadal v sociálno-politickom a technicko-dopravnom výbore. Šlo o druhé volebné obdobie Senátu ČSR. Mandát následne obhájil aj v roku 1929, tentoraz za X. volebný kraj (východné Slovensko) a senátorom ostal do roku 1935. V III. volebnom období senátu pokračoval v sociálno-politickom a technicko-dopravnom výbore, a okrem nich zasadal ešte aj v rozpočtovom výbore. O mandát senátora sa uchádzal aj v parlamentných voľbách v roku 1935, avšak už nebol zvolený.

Spoluzakladal Zväz slovenských železničiarov a agentúru HSĽS v robotníckom hnutí.

S manželkou (Mária Janíková rod. Chilová, 8. december 18814. august 1965) mal osem detí: Ján (1902), Mária (1904), Margita (1905), Belo (1908), Anna (1910), Jozef (1912), Ladislav (1912), Ladislav (1915).

Zdroje 

 menný register [online]. Senát Parlamentu České republiky, [cit. 2011-12-02]. Dostupné online.
 21. schôdza, overenie mandátov [online]. Senát Parlamentu České republiky, [cit. 2011-11-28]. Dostupné online.
 Ján Janík v Národnom zhromaždení v roku 1926

Externé odkazy 
 Záznam o narodení a krste v matrike – farnosť Valča; pokrstený ako Joannes Janík

Politici HSĽS
Slovenskí odborári
Senátori Národného zhromaždenia (Česko-Slovensko, 1920 – 1939)
Slovenskí emigranti a exulanti
Osobnosti z Valče